Henrik Svane (RV), 1998-06-26:
For Det Radikale Venstre har det været af afgørende betydning, når vi ser på de sidste 10-15 års integrationsarbejde i Danmark, at søge at få en bedre løsning på denne opgave.
For dårlig sprogundervisning eller i hvert fald ventelister, især i det storkøbenhavnske område, har gjort, at en stor del af de danske flygtninge i integrationsperioden har været udsat for alt for meget lediggang.
Vi har lyttet meget til, hvad Dansk Flygtningehjælp har sagt, der netop har ønsket sig igennem lang tid at få mulighed for at give flygtninge i integrationsperioden en bedre mulighed for heldagsbeskæftigelse, heldagsaktivering.
Med det lovforslag, der nu bliver vedtaget, har vi udvidet integrationsperioden fra 18 måneder til 36 måneder og dermed også sagt ja til, at nye indvandrere i dette land skal have et tilbud om en lignende introduktion til det danske samfund.
Det betyder, at kommunerne i et vist omfang kan gøre brug af gældende regler for aktivering.
Det sammenholdt med, at vi styrker sprogundervisningen, betyder, at flygtningene vil få større helhed i deres tilværelse i den første tid, som er så afgørende for, hvordan de tager deres afsæt, enten ind i vores samfund som medlevende, medvirkende borgere i kort eller lang tid, eller, i takt med at de bliver gjort mere hele, får helet sårene på deres sjæl, i det omfang de søger tilbage mod deres udgangspunkt. At kommunerne får ansvaret, betyder netop til forskel fra nu en meget større nærkontakt med lokalmiljøet, tættere på arbejdspladserne, tættere på uddannelse, skoler, tættere på foreningslivet, folkelivet og kirkelivet.
Summen af det danske samfund er en utrolig nødvendighed for, at integration kan lykkes.
Integration er og bliver aldrig en envejsproces.
Det er en gensidighed, gensidighed mellem os, der bor her, os, der har lyst til at hjælpe de mennesker, der er her, fordi de er forfulgte, til en bedre tilværelse.
Derfor tror vi meget i Det Radikale Venstre på, at det, at kommunerne får ansvaret og man dermed rykker det civile Danmark, civilsamfundet, den folkelige medleven, tættere på integrationsopgaven, vil være et kæmpeskridt i en god retning.
Det er vigtigt at fastholde flygtninge i nærmiljøet, fordi det netop giver en tydeligere og bedre folkelig medleven og engagement.
Det er derfor, vi også synes, det er en god idé, som
også fru Dorte Bennedsen har været inde på tidligere i dag, at fastholden i kommunerne er væsentlig
Sådan som vi har set det praktiseret med den gældende lovgivning,
har alt for mange flygtninge i introduktionsperioden og også senere pendlet mellem kommuner for at søge lykken dér, hvor de tror, lykken findes.
Og det har betydet et stort tab i forhold til det folkelige engagement i denne opgave, at de mange borgere, som deltager aktivt, og som fortsat naturligvis vil deltage, pludselig føler sig »svigtet« af, at en flygtning pludselig er taget et andet sted hen, ikke har været glad nok for samværet med mig i ønsket om at lære mig, min kultur og mit land at kende.
Den anden ting, som jeg også vil trække frem, er den bedre fordeling i kommunerne, som hermed også bliver en vældig håndsrækning til de kommuner, især større bykommuner, som i forvejen har en stor integrationsopgave.
Det er væsentligt at lægge mærke til, at den visitation, der skal foregå fra Røde Kors-systemet ud til de danske kommuner, naturligvis skal lægge vægt på, hvad der er flygtningenes primære ønsker med hensyn til, hvor man gerne vil bo, med hensyn til, hvilken uddannelse man i givet fald gerne vil ind på, eller med hensyn til, hvilket arbejde man ønsker sig at få, når det bliver muligt.
At der her lægges vægt på, hvad de forskellige kommuner har at tilbyde, bliver et væsentligt parameter i denne fordelingsopgave.
Der har lydt mange bemærkninger omkring det humanitære,
omkring
menneskerettigheder
omkring konventioner, omkring diskrimination
Det er Det Radikale Venstres klare overbevisning, at dette lovkompleks, som nu bliver vedtaget, er et godt lovkompleks.
Under alle omstændigheder har vi været med til at indføre en revisionsparagraf i lovgivningen for netop at sikre os, at vi følger udviklingen tæt på, og vi er naturligvis sindet i Det Radikale Venstre at følge det meget tæt på i de kommende år.
Når revisionsparagraffen sættes ind, er det netop for at fastholde os, for at se, om det udgangspunkt, vi har taget, og den tro, vi har på, at det her virker væsentlig bedre end den nuværende lovgivning, også holder stik.
Derfor stemmer vi i Det Radikale Venstre naturligvis ja til forslagene og håber hermed også, at vi har fået ro på området, og at vi kan se en bedre integration af borgere i dette land, som kommer her med andre forudsætninger, end vi andre har, især de folk, der er flygtet fra fornedrelse og fra tortur og fra krigsområder.